Vangifotosid on KGB-toimikuis ilmselt kümnetest tuhandetest eestlastest. Ent kaugeltki mitte kõigist arreteerituist. Hoopiski ei ole teada fotosid piinamistest, näljast või põgenemisel hukkunute laipadest. Eestis pole teada ainsatki fotot 1940.-te aastate laagriolmest, väga vähe on pildistatud töötsoonides. K. Neitsovi foto metsaveost vangilaagris 1953. aastal on praegu teadaolevaist varaseim laagrifoto üldse (kui vangifotod kõrvale jätta). Kogu laagrites toimuv oli nõnda  salastatud, et pildistamine sai võimalikuks alles pärast Stalini surma alanud GULAG-i muutumise aegu.